# Уведомление за стартиране на производство по издаване на общ административен акт на министъра на земеделието и храните за въвеждане на забрана за улов на бели пясъчни миди от видовете *Donax trunculus* *и Chamelea gallina*

На основание чл. 66 и следващите от Административнопроцесуалния кодекс Ви уведомявам за стартиране на производство по издаване на общ административен акт заповед на министъра на земеделието и храните за въвеждане на временна забрана за улов на бели пясъчни миди от видовете *Donax trunculus* *и Chamelea gallina* в българската акватория на Черно море.

Актът предвижда, с цел опазване на популациите от бели пясъчни миди във водите на Черно море, да бъде въведена забрана за улова им в периода от 1 април до 6 май 2025 г. включително, на основание чл. 30, ал. 3, т. 1 от Закона за рибарството и аквакултурите (ЗРА).

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: [office@iara.government.bg](mailto:ISimeonov@mzh.government.bg)



**Р Е П У Б Л И К А Б Ъ Л Г А Р И Я**

И з п ъ л н и т е л н а a г е н ц и я п о р и б а р с т в о и а к в а к у л т у р и

**ОДОБРЯВАМ:**

**Д-Р ГЕОРГИ ТАХОВ**

**МИНИСТЪР**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ЧРЕЗ:**

**СТЕФАН БУРДЖЕВ**

**ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ**

**ДОКЛАД**

oт

д-р Николай Георгиев – изпълнителен директор на Изпълнителна агенция по

рибарство и аквакултури (ИАРА)

**Относно**: Стартиране на процедура по издаване на общ административен акт – заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море през 2025 г.

**УВАЖАЕМИ ГОСПОДИН МИНИСТЪР,**

Съгласно чл. 30, ал. 3, т. 1 от ЗРА министърът на земеделието и храните съгласувано с министъра на околната среда и водите, определя временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях.

През последните години се наблюдава засилен стопански интерес към белите пясъчни миди от видовете *Donax trunculus* и *Chamelea gallina*. В тази връзка ИАРА извърши анализ на данните от риболовните дейности, въз основа на Информационно - статистическата система на ИАРА и установи, че през 2023 г. уловите на тези видове намаляват с 58% спрямо тези от 2022 г. и със 71% спрямо средното количество на декларираните улови за периода 2019-2021 г. След анализ на данните от риболова се установи, че през 2024 г. уловите се увеличават с 42% спрямо тези от 2023 г. и са със 50% по-ниски спрямо средното количество на уловите за периода 2020-2023 г. (Приложение №1).

Въпросът за въвеждане на временна забрана за улов на бели пясъчни миди в Черно море е поставян многократно от представителите на сектор „Рибарство“ на редица срещи проведени през последните няколко години. В тази връзка ИАРА изиска становища от научните институти в страната, относно биологичните особености и размножителния период на видовете бели миди в Черно море. В отговор постъпиха становища от Института по рибни ресурси (ИРР), град Варна, с Вх. № 33-00-23 /03.02.2025 г. по описа на ИАРА (Приложения № 2) и Института по океанология с Вх. № 33-00-12-1/30.01.2025 г. (Приложение № 3). В своето становище ИРР отбелязват, че размножителният период на гореспоменатите видове започва през пролетта и завършва в края на летния сезон, като ни информират, че повишаването на температурата на морската вода през месеците март-април спомага гаметогенезата и потвърждават, че размножителният максимум за вида *Donax trunculus* настъпва през периода май-август*.* В допълнение са предложени мерки за управление, които включват въвеждане на забранителен период през пролетно-летния размножителен максимум за вида, с минимален период от 45 дни и препоръчителен период (април/май – юли). В становището си от Института по океанология предлагат въвеждане на сезонна забрана за улов на бели миди, като отбелязват, че периодът на размножаване може да варира в зависимост от факторите на околната среда, като температура на водата, соленост и количество храна. Репродуктивният цикъл на вида *Chamelea gallina* в Черно море е проучван по турското крайбрежие и изследванията показват, че развитието на половите жлези започва през март и узряването става през лятото.

С оглед установяване на най-подходящите периоди за забрана на улов на бели пясъчни миди с цел опазване на запасите им и съгласно предоставените научни данни от ИРР, Института по океанология, размножителният период на видовете пясъчни миди - обект на стопански риболов (*Donax trunculus* и *Chamelea gallina*) започва през пролетта и завършва в края на летния сезон. В наличните научни становищата е предложено въвеждане на забрана за улов:

* в периода април/май – юли, когато мидите са в период на съзряване на гонадите и активно размножаване (Институт по рибни ресурси);
* за период от четири месеца (месеците май-август), когато е най-интензивното изхвърляне на полови продукти, подобно на действаща забрана в Турция (Институт по океанология).

През 2024 г. със Заповед № РД 09-413/15.04.2024 г. на министъра на земеделието и храните беше въведена временна забрана за улов на бели пясъчни миди (*Donax trunculus* и *Chamelea gallina*) в Черно море през периода от 01 май до 31 юли 2024 г. От страна на Българската асоциация на рибарите, преработвателите и търговците на бяла пясъчна мида последва недоволство относно продължителността на въведената забрана поради значителното негативно социално и икономическо въздействие върху заетите в риболова и преработката на бели пясъчни миди. След последвала среща на ИАРА със заинтересовани страни, срокът на забраната беше съкратен със Заповед № РД09-613/07.06.2024 г. на министъра на земеделието и храните.

**УВАЖАЕМИ ГОСПОДИН МИНИСТЪР,**

Във връзка с гореизложеното, моля за Вашето одобрение да бъде стартирана процедура, по чл. 66 и следващите от Административнопроцесуалния кодекс, за издаване на общ административен акт - заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море през 2025 г. в периода от 01 април до 06 май включително, въз основа на наличните научни становища и предвид социално-икономическото въздействие върху сектора. Проектът на заповед следва да бъде публикуван на електронните страници на Министерство на земеделието и храните и ИАРА за осигуряване на възможност на заинтересованите страни да се запознаят и да участват в административното производство по издаването му.

**Приложения:**

1. Анализ на данните от риболовните дейности въз основа на Информационно - статистическата система на ИАРА;

2. Становище от Института по рибни ресурси с Вх. № 33-00-23 /03.02.2025 г.;

3. Становище от Института по океанология Вх. № 33-00-12-1/30.01.2025 г.;

4. Проект на заповед.

**С УВАЖЕНИЕ,**

**Д-Р НИКОЛАЙ ГЕОРГИЕВ**

**ИЗПЪЛНИТЕЛЕН ДИРЕКТОР НА ИАРА**



РЕПУБЛИКА БЪЛГАРИЯ

Министър на земеделието и храните

**ПРОЕКТ**

**З А П О В Е Д**

На основание чл. 30, ал. 3, т. 1 от Закона за рибарството и аквакултурите, чл. 3, ал. 1 и чл. 5, ал. 2 от Устройствения правилник на Министерство на земеделието и храните (Обн. ДВ. бр. 82 от 18.10.2019 г.), във връзка със съгласувателно писмо с изх. №………………/……………..на Министерство на околната среда и водите, одобрен доклад с рег. № …………………../………………… на изпълнителния директор на Изпълнителна агенция по рибарство и аквакултури и с цел опазване на популациите на белите пясъчни миди от видовете *Donax trunculus* и *Chamelea gallina* в българската акватория на Черно море

**Н А Р Е Ж Д А М:**

I. Забранява се стопанският и любителският риболов на бели пясъчни миди oт видовете *Donax trunculus* и *Chamelea gallina* в българската акватория на Черно море, от 01 април до 06 май 2025 г. включително.

II. В срока по т. I се забранява пренасянето, съхранението, превозването и първата продажба на бели пясъчни миди oт видовете *Donax trunculus* и *Chamelea gallina,* с изключение на количествата уловени преди 01 април 2025 година.

Настоящата заповед не отменя забраните и ограниченията на дейности в посочения воден обект и относими към посочените видове, въведени по силата на други нормативни и административни актове.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Заповедта да се публикува на интернет страницата на Министерство на земеделието и храните и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се съобщи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**